AbakoBulawayo Bakhala Ngokuthi Izinto Azimanga Kuhle Esibhedlela seMpilo
Inengi lithi impilakahle yezigulane isisengozini kulandela ukulwisana ngokuphathwa kwesibhedlela seMpilo lembiko ethi inhlelo aziqhutshwa ngendlela kanye lokusilela kwemithi
BULAWAYO — Izakhamizi zakoBulawayo zithi impilakahle yezigulane ezinengi isisengozini kulandela ukulwisana ngokuphathwa kwesibhedlela seMpilo lembiko ethi inhlelo aziqhutshwa ngendlela kanye lokuswelakala kwemithi osokwenze isibhedlela sithi izigulane zibuye lemithi kanye leyinye impahla esetshenziswayo. Isibhedlela seMpilo esiphathisa izigulane ezivela ezansi kwelizwe sesilamaviki ambalwa siyindaba egudwini kulandela imbiko ethi inhlelo azihanjiswa ngendlela osokwenze abaphethe lesisibhedlela babumbe ikhomithi yokuhlolisisa ukuphathwa kwenhlelo lokusetshenziswa kwemali. Inhlolisiso le ijonge ukukhangela ukuthi abazophatha inhlelo zama tender bakhethwa njani kusukela kuZibandlela ka 2012 kusiyafika yonale inyanga kaNhlolanja lonyaka ngemva kokuba abaphethe lesisibhedlela bejikelane inyoka iphilayo ngokuthi ngubani owenzeni kunhlelo lezi. Konke lokhu kwenzakala ngesikhathi isibhedlela sisilela imithi kanye leyinye impahla yokusebenzisa egoqela impahla engabizi mali enengi efana lama –thermometer. Uhlangothi lwabantwana lubikwa lule thermometer eyodwa osokwenza abantwana bangatholi usizo ngesikhathi abazali besayadinga impahla efunakalayo. Phezu kwalokhu isibhedlela lesi sithi asilamali njalo lempahla esetshenziswayo isigugile osokwenza kube lesikhathi lapho okuke kuvalwe izindlu zokuhlinzela – amatheater. Isakhamuzi, uMnumzana Norman Dube, uthi uhlupho lwesibhedlela lesi solulesikhathi eside lukhona kungakho sokumele uhulumende aphume lamacebo okuthi loludubo lungaqedwa njani. Uthi banengi abantu abafa mahlayana nje kungamelanga ngenxa yokuthi isibhedlela asiphathwa ngendlela njalo akula mithi lamadokotela afaneleyo. Esinye njalo isakhamuzi, uNkosikazi Margaret Sibindi, uthi isibhedlela seMpilo sizwisa usizi lapho umuntu ethe wafika khona. Uthi uphahla luyanetha osokuludubo izulu nxa izulu lisina, ingubo kanye lezembatho konke ngokwakudala osokudinga ukuntshintshwa. Uthi uleqiniso ukuthi ezinye izigulane zizizwa sezigula ngamandla nxa zithe zalaliswa kulesisibhedlela ngenxa yomumo wempahla etholakala lapha. UNkosikazi Sibindi uqhubeke ethi kuyadingakala sibili ukuthi kuhlolisiswe ukuthi kanti vele isibhedlela sithola imali enganani, kusetshenziswe malini kuziphi inhlelo. Uthi kuvamile ukuthi kuthiwe inkampani ethile isinikwe umsebenzi wokudinga ingubo kumbe okunye okuthile kodwa kusale kungelamahluko okhona. Omunye wabaqondisi kulesisibhedlela u Clinical Director, u Dr Wedu Ndebele, uthi iyasilela imithi edingakalayo okwamagama kodwa bazama ukusebenza ngalokho abalakho. Uthi kunganceda njalo nxa izigulane ezilezifo ezingelapheka emakiliniki ziyeqala khona ukuze ingcosana abalayo eMpilo ikhangelane labantu abagula okwamagama. U Dube uthi amakiliniki ekhansili ayiwo ayevame ukunceda inengi labantu lawo asephelelwa yimithi ngenxa yokuthi ikhansili isisilela imali yokuqhuba zonke inhlelo ezidingakalayo osokutshiye uzulu esikhaleni. Isibhedlela seMpilo sidinga izigidi ezimbili zamadola ngomnyaka - $2 million kodwa okwakhathesi ugatsha lwemali lusinika ingxenye yesigidi kuphela. Okwakhathesi lesisibhedlela silezikwelede ezifika kuzigidi ezine zamadola - $4 million.